… (sz.) napirend

**E L Ő T E R J E S Z T É S**

# a Képviselő-testület 2023. április 27-i rendes ülésére

**Tárgy: Javaslat a díszpolgári cím, valamint a II. Kerületért Emlékérem alapításáról és adományozásának rendjéről szóló 6/2000. (III.23.) önkormányzati rendelet módosítására**

**Készítette:** …………………… Ötvös Zoltán osztályvezető s.k.

**Egyeztetve**: …………………… Kovács Márton alpolgármester s.k.

 ……………………. dr. Varga Előd Bendegúz alpolgármester

 …………………… Vargáné Luketics Gabriella igazgató s.k.

**Látta:** …………………… dr. Szalai Tibor jegyző

 …………………… dr. Silye Tamás jegyzői igazgató

A napirend tárgyalása zárt ülést nem igényel!

**Tisztelt Képviselő-testület!**

A díszpolgári cím, valamint a II. Kerületért Emlékérem alapításáról és adományozásának rendjéről szóló 6/2000. (III.23.) önkormányzati rendelet (továbbiakban: R.) tartalmazza az egyik legfontosabb kerületi kitüntetést, a díszpolgári címet, melyre a Polgármestertől, a Képviselő-testület tagjaitól és a kerületi választópolgároktól érkezhetnek javaslatok.

Az utóbbi évek tapasztalatai alapján megállapítható, hogy több esetben olyan alkotópár vagy alkotóközösség jelölését javasolták a kerületiek, akiknek neve valóban összeforrt, és az általuk képviselt szakmai, művészeti értéket nem lehet és nem is célszerű az egyes személyekre szétbontani, ezért indokoltnak látszik, hogy tagjai egyszerre részesüljenek abban a megtiszteltetésben, hogy a kerület díszpolgárai lehessenek.

Erre tekintettel az R. olyan módosítása indokolt, amely lehetővé teszi a díszpolgári cím egyidejű adományozását párban vagy közösségben együttműködő személyek részére.

A rendelet-módosítás tárgyában Magyarország Alaptörvénye 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 42. § 3. pontjában foglalt felhatalmazás alapján a Képviselő-testület jogosult dönteni.

Kérem a tisztelt Képviselő-testületet a rendeletmódosítás elfogadására.

***A rendeletmódosítás elfogadásához minősített többségű szavazati arány szükséges.***

**Budapest, 2023. április 27.**

 **Örsi Gergely**

 Polgármester

**Budapest Főváros II. Kerületi Önkormányzat Képviselő-testületének /2023. ( . .) önkormányzati rendelete**

**a díszpolgári cím, valamint a II. Kerületért Emlékérem alapításáról és adományozásának rendjéről szóló 6/2000. (III. 23.) önkormányzati rendelet módosításáról**

Budapest Főváros II. Kerületi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés i) pontjában meghatározott feladatkörében eljárva a következőket rendeli el:

**1. §**

A díszpolgári cím, valamint a II. Kerületért Emlékérem alapításáról és adományozásának rendjéről szóló 6/2000.(III.23.) önkormányzati rendelet 2. § (1) és (2) bekezdése helyébe a következő rendelkezések lépnek:

„(1) A díszpolgári cím adományozható annak a magyar vagy külföldi állampolgárnak, magyar vagy külföldi alkotópárnak, alkotóközösségnek

*a)* akik életművükkel, kiemelkedő munkájukkal a kerületben vagy országosan, illetve nemzetközi viszonylatban általános elismerést szereztek, továbbá emberi magatartásuk miatt köztiszteletben állnak,

*b)* akik hozzájárultak a kerület jó hírnevének öregbítéséhez, elismerésre méltó hagyományainak gazdagításához.

(2) Díszpolgári cím évente két, alkotópár vagy alkotóközösség esetén több fő részére is adományozható, melynek során a díszpolgári címek kiadása esetén, az egyik ma élő személy, alkotópár vagy alkotóközösség esetén személyek részére, a másik posztumusz adományozással történik.”

**2. §**

A díszpolgári cím, valamint a II. Kerületért Emlékérem alapításáról és adományozásának rendjéről szóló 6/2000.(III.23.) önkormányzati rendelet 3. § (1) bekezdése helyébe a következő rendelkezés lép:

„(1) Az a magyar vagy külföldi állampolgár, magyar vagy külföldi alkotópár vagy alkotóközösség, akinek díszpolgári cím került adományozásra (a továbbiakban: díszpolgár) az adományozástól kezdve viselheti a kitüntető címet, valamint élvezi azokat a jogosultságokat, amelyek a (2) bekezdés szerint megilletik.”

**3. §**

Ez a rendelet a kihirdetése napján 18 órakor lép hatályba, és a kihirdetését követő napon hatályát veszti.

|  |  |
| --- | --- |
| **Örsi Gergely****polgármester** | **dr. Szalai Tibor****jegyző** |

Általános indokolás

Budapest Főváros II. Kerületi Önkormányzat helyi kitüntetések és elismerő címek alapításához fűződő alkotmányos jogát többek között a díszpolgári cím, valamint a II. Kerületért Emlékérem alapításáról és adományozásának rendjéről szóló 6/2000. (III. 23.) önkormányzati rendelet (a továbbiakban: R.) megalkotásával gyakorolta. Az R. tartalmazza az egyik legfontosabb kerületi kitüntetést, a díszpolgári címet.

A R. jelenleg hatályos változata szerint a díszpolgári cím csak egyes személyeknek adományozható. Ugyanakkor a kitüntetett személyek kiválasztása során előfordulnak olyan kiemelkedő munkák vagy teljesítmények, amelyekhez több személy közreműködése szükséges, akik közül nem lehet és nem is célszerű kiemelni egyet. Erre tekintettel az R. olyan módosítása indokolt, amely lehetővé teszi a díszpolgári cím egyidejű adományozását párban vagy közösségben együttműködő személyek részére.

Részletes indokolás

**Az 1. §-hoz**

Az adományozás feltételeinél lehetővé teszi az alkotópárokban vagy az alkotóközösségekben résztvevő személyek részére is a díszpolgári cím adományozását.

**A 2. §-hoz**

Meghatározza a kerület díszpolgárának kibővített fogalmát és előírja az alkotópárokra valamint az alkotóközösségekre a díszpolgári címhez kapcsolódó jogosultságok kiterjesztését.

**A 3. §-hoz**

Hatályba léptető és hatályon kívül helyező rendelkezéseket tartalmaz.